România, "gazdă bună" pentru un cunoscut traficant de droguri. Individul și-a condus banda din închisoare, în Chile
Un bărbat din Cluj a fost adus, vineri, în țară dintr-o închisoare din Chile. Are o condamnare de 25 de ani de închisoare pentru trafic de droguri și a cerut ca ultimii ani după gratii să îi petreacă în România.
Dan Rusu, acum în vârstă de 56 de ani, a fost arestat în Chile, în 2004, după ce polițiștii au găsit în orașul Calama un camion cu mii de pachete de cocaină ascunse în plafon, potrivit presei chiliene. A fost condamnat pentru trafic de droguri la 25 de ani de închisoare.
Dan Rusu ar fi continuat să conducă inclusiv din penitenciar o bandă de infractori care se ocupau cu traficul de droguri, acuză anchetatorii sud-americani.
Acum câțiva ani, românul a cerut să fie transferat într-o închisoare din România, invocând condițiile în care era încarcerat în Chile. Cererea lui a fost aprobată și, vineri, bărbatul a fost adus în țară sub escortă și transferat la penitenciar, ca să-și ispășească restul pedepsei.